
ŠAKIŲ RAJONO SAVIVALDYBĖS SENIŪNAIČIŲ RINKIMŲ ORGANIZAVIMO TVARKOS APRAŠAS 
I. BENDROSIOS NUOSTATOS 

1. Seniūnaičių rinkimų organizavimo tvarkos aprašas (toliau - Aprašas) reglamentuoja Šakių rajono savivaldybės administracijos seniūnijų seniūnaitijų (toliau - seniūnaitija) seniūnaičių rinkimo tvarką. 


2. Seniūnaitijų gyventojai Lietuvos Respublikos vietos savivaldos įstatymo (Žin., 1994, Nr. 55-1049; 2008, Nr. 113-4290) nustatyta tvarka renka gyvenamosios vietovės bendruomenės atstovus - seniūnaičius. Vienoje seniūnaitijoje renkamas vienas seniūnaitis. 


3. Seniūnaitis renkamas 3 metams. Seniūnaitis dirba visuomeniniais pagrindais. 


4. Seniūnaičio rinkimų datą skelbia seniūnas pagal Šakių rajono savivaldybės administracijos direktoriaus (toliau - administracijos direktorius) įsakymu patvirtintą grafiką. 

5. Jeigu seniūnaitis atsisako savo įgaliojimų arba negali eiti pareigų dėl ligos, mirties ar dėl kitų priežasčių, organizuojami nauji seniūnaičio rinkimai. Seniūnas skelbia rinkimų datą savivaldybės administracijos direktoriaus pritarimu. 
II. RINKIMŲ DATOS PASKELBIMAS IR RINKIMŲ VYKDYMAS 

6. Atsižvelgdamas į administracijos direktoriaus įsakymu patvirtintą grafiką, seniūnas seniūnijos skelbimų lentoje ir Šakių rajono savivaldybės interneto tinklapyje www.sakiai.lt skelbia seniūnaičio rinkimų datą ne vėliau kaip prieš 15 kalendorinių dienų iki rinkimų. Skelbime nurodoma: seniūnaitijos, kurioje renkamas seniūnaitis, pavadinimas, seniūnaičio rinkimo būdas (gyventojų susirinkimas arba apklausa), rinkimų vieta, laikas. Skelbime taip pat nurodoma, kad su Aprašu galima susipažinti Šakių savivaldybės interneto tinklapyje (www.sakiai.lt). 


7. Seniūnaitijose, kuriose gyvena ne daugiau kaip 500 gyventojų, seniūnaičiai renkami gyventojų susirinkime, kurį organizuoja seniūnas. 


8. Seniūnaitijose, kuriose gyvena daugiau kaip 500 gyventojų, seniūnaičiai renkami paprastai apklausiant gyventojus. Rinkimus ir apklausą organizuoja bei sprendimus priima administracijos direktoriaus sudaryta komisija.

9. Seniūnas, kurio seniūnijos aptarnaujamos teritorijos seniūnaitijoje renkamas seniūnaitis, privalo užtikrinti, kad atitinkamos seniūnaitijos seniūną rinktų tik atitinkamos seniūnaitijos gyventojai. Visi asmenys, dalyvaujantys rinkimuose, privalo turėti asmens tapatybę įrodantį dokumentą. 


10. Rinkimai laikomi įvykusiais, jei rinkimuose dalyvauja daugiau kaip 10 seniūnaitijos, kurios seniūnaitis yra renkamas, gyventojų. 
III. KANDIDATŲ Į SENIŪNAIČIUS KĖLIMAS 

11. Kandidatus į seniūnaičius gali siūlyti gyventojai, nevyriausybinės organizacijos, asociacijos, įstaigų ir organizacijų kolektyvai, veikiantys seniūnaitijoje. 


12. Kandidatu į seniūnaičius gali būti tik toje seniūnaitijoje, kurios seniūnaičiu siūlomas rinkti, deklaravęs gyvenamąją vietą pilnametis veiksnus asmuo. 
IV. GYVENTOJŲ SUSIRINKIMO ORGANIZAVIMO TVARKA

13. Gyventojų susirinkimą pradeda seniūnas. Jis susirinkusiems gyventojams paaiškina seniūnaičio rinkimų procedūrą. 


14. Iš susirinkime dalyvaujančių gyventojų yra siūlomi kandidatai. Kandidatas turi sutikti su jo kandidatūros iškėlimu seniūnaičio rinkimuose. Pasiūlyti ir sutikę dalyvauti rinkimuose kandidatai įrašomi į protokolą (1 priedas). 


15. Seniūnas rinkėjus supažindina su kandidatais į seniūnaičius, pranešdamas jų vardus ir pavardes. 


16. Kiekvienam kandidatui suteikiama teisė prisistatyti. Kandidato prisistatymui skiriama iki 5 minučių. Po prisistatymo kandidatui gali būti užduodami klausimai. Klausimų ir atsakymų trukmė – iki 10 minučių. 


17. Baigus pasisakymus, seniūnas skelbia balsavimą. Balsuojama už kiekvieną kandidatą atviru balsavimu atskirai laikantis eiliškumo abėcėlės tvarka pagal pavardes. Balsuoti galima tik vieną kartą ir už vieną kandidatą. 


18. Išrinktas seniūnaičiu laikomas tas kandidatas, kuris surinko daugiausiai susirinkime dalyvavusių gyventojų balsų. 


19. Susirinkimo rezultatai įforminami protokolu, kurį pasirašo seniūnas. Į seniūnaičio rinkimų gyventojų susirinkime protokolą įrašomas susirinkime dalyvaujančių asmenų skaičius. Susirinkimo protokolas saugomas seniūnijoje. 


20. Balsavimo rezultatai skelbiami Šakių rajono savivaldybės interneto tinklapyje (www.sakiai.lt) ir seniūnijos skelbimų lentoje. 
V. SENIŪNAIČIO STATUSĄ PATVIRTINANČIŲ DOKUMENTŲ ĮFORMINIMAS 

21. Seniūnai per 5 darbo dienas išrinktų seniūnaičių sąrašą pateikia savivaldybės administracijos direktoriui. 

22. Seniūnaičiams administracijos direktorius pasirašytinai išduoda seniūnaičių pažymėjimus (2 priedas). 


23. Seniūnaičių pažymėjimai registruojami seniūnaičių pažymėjimų registravimo žurnale (3 priedas), kurį tvarko ir apskaito Šakių rajono savivaldybės administracijos Bendrasis skyrius. 
VI. BAIGIAMOSIOS NUOSTATOS 

24. Neįvykus seniūnaičio rinkimams (nesant nei vieno kandidato į seniūnaičius, nesusirinkus seniūnaitijos gyventojams į susirinkimą ar neatvykus seniūnaitijos gyventojams į apklausą), seniūnaičio rinkimų procedūra kartojama šio aprašo nustatyta tvarka. 


25. Jeigu seniūnaitis atsisako savo įgaliojimų arba negali eiti pareigų dėl ligos, mirties ar dėl kitų priežasčių, organizuojami nauji seniūnaičio rinkimai pagal šiame apraše nustatytą tvarką. 


26. Aprašas papildomas ir keičiamas administracijos direktoriaus įsakymu. 

